Olav Gunnar Ballo

Olav Gunnar Ballo (født 22. oktober 1956 i Alta) er en norsk lege og tidligere politiker (SV). Han ble innvalgt på Stortinget fra Finnmark i 1997 og satt i tre perioder fram til 2009, da han ikke tok gjenvalg. Han var vararepresentant fra 1993.

Ballo er lege (cand.med.) fra Universitetet i Würzburg i Bayern (Tyskland), hvor han tok eksamen i 1983. Fra 2009 til juli 2010 var han leder av Rettsmedisinsk institutt. I 2016 ble han ansatt som kommuneoverlege i Loppa kommune.

Ballo meldte seg ut av SV i oktober 2011, blant annet begrunnet i at mange av hans partifeller er «svermere» og ikke realpolitisk innstilt. Han meldte seg samtidig inn i Arbeiderpartiet.

Utspill mot USA høsten 2001 

I oktober 2001 gikk Ballo til harde angrep på USA. Ballo gikk ut i Dagbladet og uttalte at «USA er en terrornasjon. Ikke noe annet land har forårsaket mer lidelse i verden etter 2. verdenskrig.» Ballo brukte også begrepet «disse satans mordere», et uttrykk Olof Palme brukte om Franco-regimet i Spania.

Partileder Kristin Halvorsen gikk samme dag ut og støttet Ballo. Hun uttalte at «Det er full enighet i SV om at USA må stoppe sine krigshandlinger i Afghanistan, og halve det norske folk støtter oss i det». Samtidig mente hun at ordbruken til Ballo ble for sterk, og sa at «Gud og Satan må vi holde utenfor debatten, det gjør det vanskeligere å finne en politisk løsning». SV-kollegene Siri Hall Arnøy og Hallgeir Langeland støttet også uttalelsen til Ballo.

Uttalelsene førte til mye oppstyr i media. To dager etterpå sa VG på lederplass at «Olav Gunnar Ballo og hans meningsfeller må ha et slags antiamerikansk filter som hindrer dem i å ta inn over seg innebyrden av det forferdelige som skjedde i terrorangrepene [11. september 2001].» På Redaksjon 21 ble Ballo kraftig kritisert av Thorbjørn Jagland, som mente at det var «vanvittig» å omtale krigshandlingene i Afghanistan som «morderiske aksjoner». Samtidig fikk Ballo full støtte fra Bjørgulv Braanen i Klassekampen, som mente at Ballo kunnet ta kritikken med knusende ro.

Ballo ble drapstruet i forbindelse med utspillet.

Mehmet-saken 

I 2004 fortalte TV 2 om seks år gamle Mehmet Yildiz, som var alvorlig syk av blodsykdommen talassemi. TV 2 mente at den beste behandlingen for Mehmet var å få stamceller/benmarg fra et søsken. En frisk bror eller søster med samme vevstype kunne gi Mehmet stamceller fra navlestreng-blod eller ny benmarg som kunne gjøre ham frisk, men den nødvendige genetiske testingen av befruktede egg var i ulovlig i Norge. 

Saken skapte stor debatt mellom de politiske partiene. John Alvheim og Frp fremmet sammen med Bjarne Håkon Hanssen og Arbeiderpartiet et forslag om å endre loven, men da regjeringen Bondevik gikk imot var Ap og Frp avhengig av SVs stemmer for å få flertall i Stortinget. Ballo var helsepolitisk talsmann for SV, og gikk imot forslaget. Ballo mente at TV 2 og Tabloid gav «en ensidig fremstilling», og mistenkte at oppstyret kom av «et rått og kynisk spill fra fagfolk som ønsker loven endret».

Ballos holdning førte til sterkt press fra media og eget parti. Dagbladet meldte at Kristin Halvorsen og partiledelsen irettesatte Ballo, og at de mente at han «skapte problemer». Partiledelsen i SV bestemte seg etterhvert for å støtte forslaget til Frp og Ap, og sørget for å opprette et utvalg som kunne vurdere unntak i slike saker. Det sterke presset gjorde også at Ballo snudde, noe han senere angret sterkt på. I forbindelse med et notat fra helseminister Sylvia Brustad i 2006 om en mulig endring i bioteknologiloven uttalte Ballo at det å snu i Mehmet-saken var det han angret mest på i løpet av sin politiske karriere. Han påpekte videre at han var imot at «friske barn skal brukes som et middel til å behandle syke søsken».

I forbindelse med Mehmet-saken kom det også frem i media at Ballo hadde et iskaldt forhold til kollega Britt Hildeng (Ap) i sosialkomiteen. Kilder i både SV, Ap og Frp mente at det dårlige klimaet i komiteen var forklaringen på hvorfor Norge fikk en av Europas strengeste bioteknologilover. Ballo tilbakeviser denne framstillingen i sin egen bok "Stortingsliv". Han hevder der at inntrykket av personkonflikter i sosialkomiteen ble skapt av media som del av en kampanjepreget journalistikk for å få bioteknologiloven endret.

Bokutgivelser 

I 2009 ga han ut den meget personlige boken Kaja: 1988-2008, om sin 20 år gamle datter, som tok sitt eget liv etter å ha vært utsatt for en «personlighetstest» fra scientologibevegelsen. Kapitlene i boken ble innledet med bilder tatt av datteren Kaja Bordevich Ballo, som illustrasjoner til temaer omhandlet i kapitlene.  

I 2012 ga han ut Stortingsliv, om sine tolv år på Stortinget. Beretningen preges av samme personlige uttrykksform som boken om datteren Kaja. I boken gir Ballo støtte til retningen SV tok under Erik Solheim og Kristin Halvorsen. Partiets nåværende leder Audun Lysbakken er i liten grad omtalt, og framstår som lite sentral for SVs utvikling i perioden. Bokens bilder, alle i svarthvitt, er i det vesentlige tatt av forfatteren, og viser hva forfatteren så, mens han selv bare unntaksvis er med på bildene.

Stortingets presidentskap 

 2005–2009: visepresident i Odelstinget
 1997–2001: visesekretær i Odelstinget

Stortingskomiteer 
 2007–2009: medlem av Helse- og omsorgskomiteen
 2005–2007: medlem av Justiskomiteen
 2001–2005: medlem av Sosialkomiteen
 1997–2001: medlem av Sosialkomiteen

Referanser

Eksterne lenker 
 
 

Stortingsrepresentanter fra SV
Stortingsrepresentanter for Finnmark
Stortingsrepresentanter 1997–2001
Stortingsrepresentanter 2001–2005
Stortingsrepresentanter 2005–2009
Personer fra Alta kommune